### NN 130/2017 (27.12.2017.), Odluka o lokalnim porezima Općine Fažana

OPĆINA FAŽANA

3004

Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« br. 115/16, 101/17) i članka 39. Statuta Općine Fažana (Službene novine Istarske županije 10/13), Općinsko vijeće Općine Fažana, na sjednici održanoj 14. prosinca 2017. godine, donijelo je

ODLUKU

O LOKALNIM POREZIMA OPĆINE FAŽANA

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Fažana, obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima.

II. OPĆINSKI POREZI

Članak 2.

Općinski porezi Općine Fažana jesu:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Fažana sukladno odredbama Zakona o porezu na dohodak i Pravilnika o porezu na dohodak te ove Odluke.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Fažana.

Članak 4.

Osnovica za prirez porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. ove Odluke.

Članak 5.

Prirez porezu na dohodak plaća se po stopi od 3% od utvrđene osnovice iz članka 4. ove Odluke.

Članak 6.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i ostala žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Fažana.

Obveznik poreza na potrošnju je svaka fizička i pravna osoba koja pruža ugostiteljske usluge na području Općine Fažana.

Osnovica poreza na potrošnju je prodajna cijena pića koje se proda u ugostiteljskim objektima na području Općine Fažana, a u koju nije uključen porez na dodanu vrijednost.

Članak 7.

Stopa poreza na potrošnju određuje se u visini od 3% od osnovice iz članka 6. stavak 3. ove Odluke.

Članak 8.

Obračunsko razdoblje poreza na potrošnju je od prvog do posljednjeg dana u kalendarskom mjesecu.

Ako je porezni obveznik poslovao samo tijekom dijela obračunskog razdoblja, tada je obračunsko razdoblje jednako razdoblju poslovanja.

Porezni obveznik dužan je za obračunsko razdoblje sam utvrditi obvezu poreza na potrošnju i iskazati je na Obrascu PP-MI-PO, koji, osim podataka o obvezniku poreza, sadrži i podatke o mjestu obavljanja djelatnosti za koje se prijava poreza podnosi, podatke o obračunskom razdoblju, osnovici poreza, stopi poreza i utvrđenoj obvezi poreza na potrošnju.

Porezni obveznik dužan je prijavu poreza na potrošnju, iz članka 8. stavak 3. ove Odluke, dostaviti tijelu iz članka 15. ove Odluke do 20. dana u mjesecu za prethodni mjesec, pojedinačno za svaki poslovni prostor.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Fažana.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 10.

Porez na kuće za odmor ne plaća se:

– na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres i sl.) te zbog starosti i trošnosti,

– na kuće za odmor dok su u njima smješteni prognanici i izbjeglice,

– na odmarališta u vlasništvu jedinica lokalne i područne (regionalne) samouprave koje služe za smještaj djece do 15 godina starosti.

Članak 11.

Porez na kuće za odmor plaća se prema četvornom metru korisne površine.

Visina poreza iz st. 1. ovog članka iznosi 15,00 kuna godišnje po četvornom metru korisne površine kuće za odmor.

Obveznici poreza na kuće za odmor moraju tijelu iz čl. 15. Ove Odluke dostaviti podatke o kućama za odmor odnosno mjesto gdje se nalaze objekti te korisnu površinu istih do 31. ožujka godine za koju se utvrđuje porez na kuću za odmor ili u roku od 15 dana od datuma nastanka promjene.

Porez na kuće za odmor plaća se u roku od 15 dana od dana dostave rješenja o utvrđivanju poreza.

4. Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine na području Općine Fažana.

Članak 13.

Osnovica poreza na korištenje javnih površina je visina naknade za korištenje javnih površina ili visina ugovorene zakupnine.

Porez na korištenje javnih površina plaća se po stopi od 20% od utvrđene osnovice.

Članak 14.

Porez na korištenje javnih površina ne plaća se kad se javna površina koristi za postavljanje skela, građevinskih strojeva i odlaganje građevinskog materijala na organiziranim i ograđenim gradilištima i prilikom izvođenja prekopa u svrhu postavljanja komunalnih uređaja i instalacija.

III. ZAJEDNIČKE ODREDBE

Članak 15.

Poslove utvrđivanja i naplate lokalnih poreza propisanih člankom 2., točka 2. i 3. za Općinu Fažana obavlja Istarska županija putem svog nadležnog upravnog tijela dok poslove utvrđivanja i naplate lokalnih poreza iz čl. 2. t. 4. obavlja Jedinstveni upravni odjel Općine Fažana.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se Zakon o lokalnim porezima te zakon kojim je uređen porezni postupak.

IV. PRIJELAZNE I ZAVRŠNE ODREDE

Članak 16.

Danom primjene ove Odluke stavlja se izvan snage Odluka o općinskim porezima (Službene novine Istarske županije 14/2001) i Odluka o prirezu poreza na dohodak (»Narodne novine« 115/2001).

Postupci utvrđivanja i naplate općinskih poreza koji su započeti prije stupanja na snagu ove Odluke dovršit će se prema odredbama propisa koji su važili u trenutku njihovog započinjanja.

Članak 17.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. siječnja 2018. godine.

Ova Odluka objavljuje se i u Službenim novinama Istarske županije.

Klasa: 410-01/17-01/4

Urbroj: 2168/08-03/00-17-1

Fažana, 14. prosinca 2017.

Predsjednik Općinskog vijeća
 Aleksej Mišan, v. r.